Súradnice: 49°00′50″S 21°13′30″V﻿ / ﻿49,01378°S 21,22503°V﻿ / 49.01378; 21.22503

**Sídlisko III** je druhé najväčšie prešovské sídlisko, s počtom obyvateľov 19 551 (2014), rozprestierajúce sa na severozápade Prešova. Z územného hľadiska je rozčlenené na 2 časti, a to Sídlisko III A (od ulice Levočská po ulicu Mukačevská) a Sídlisko III B (od ulice Mukačevská po ulicu Bajkalská). Hlavnou dopravnou tepnou sídliska je komunikácia vedená v smere sever - juh, ktorá je tvorená ulicami Prostějovská a Volgogradská.

Prostějovská ulica

História a súčasnosť
--------------------

Výstavba panelových domov sa začala v roku 1962 a skončila začiatkom 90. rokov 20. storočia. V rokoch 1990 až 1994 bol na sídlisku vystavaný Kostol Panny Márie Kráľovnej Pokoja. 

V roku 2008 bol dokončený bytový dom na Bajkalskej ulici obsahujúci 16 bytových jednotiek. Roku 2015 boli dokončené *Apartmány Astória* a v roku 2016 bol dokončený bytový komplex *Apartmány Torysa* na Mukačevskej ulici. V roku 2017 bol dokončený projekt bytových jednotiek *Na trojke*, ktorý vznikol namiesto schátranej nemocnice a v roku 2021 bol úspešne dokončený komplex štyroch polyfunkčných bytových domov *Bikoš* neďaleko konečnej zastávky MHD. V tom istom roku boli na Bajkalskej ulici v blízkosti veterinárnej nemocnice postavené 4 bytové domy s jedno a dvojizbovými mestskými nájomnými bytmi. 

V posledných rokoch sa realizuje výstavba novej obytnej štvrte Kráľova hora, kde pribudlo aj niekoľko nových ulíc. V súčasnosti sa táto výstavba rozširuje v rámci projektu *Kráľova hora* a taktiež je vo výstavbe aj nová štvrť rodinných domov na okraji sídliska nad ulicou Prostějovská, neďaleko konečnej zastávky MHD.

Dňa 6. decembra 2019 došlo k výbuchu plynu v bytovke na Mukačevskej č. 7, pri ktorom tragicky zahynulo 8 občanov. Išlo o jedno z najväčších nešťastí svojho druhu v novodobej histórii Slovenska, niektorí, napríklad Mons. Bernard Bober, mu prisúdili názov *Prešovská tragédia*. Po nešťastí sa zdvihla nevídaná vlna solidarity, Prešovčania húfne nosili do zberných centier všetko potrebné pre rodiny v núdzi a za tri dni po nešťastí sa na účet mesta Prešov vyzbieralo na pomoc viac než 1,4 milióna eur.

O tri roky neskôr, takmer na tretie výročie tejto tragédie zasiahla Sídlisko 3 ďalšia tragická udalosť. 24. novembra 2022 okolo 22. hodiny zachvátil 12-poschodový bytový dom na Prostějovskej ulici č. 3 požiar, ktorý vznikol na ôsmom poschodí a vyžiadal si dve obete na životoch.

Mestská doprava
---------------

Trolejbusová doprava na sídlisko bola spustená 1. augusta 1985 a dodnes premáva bez väčších zmien. Koncom leta 2007 prebehla rekonštrukcia trolejového vedenia na obratisku, ktoré je najväčšie v celom Prešove. Dnes tu premávajú linky č. 2/5, 4, 8 a 38 obsluhované trolejbusmi, 12, 17, 25, 29, 34, 39, 43 a 48 obsluhované autobusmi a nočné linky č. N1 a N2.

Občianska vybavenosť
--------------------

Ulica Antona Prídavka od Torysy
Na sídlisku sa nachádzajú nákupné strediská Družba, Centrum, Jednota, obchodný dom Kaufland a v apríli 2006 až októbri 2006 sa realizovala výstavba hypermarketu Tesco. V roku 2016 bol otvorený supermarket Billa. V areáli nákupného strediska Centrum je trhovisko.

Sídlisko disponuje aj viacerými športoviskami. Na Ulici Antona Prídavku sa nachádza kúpalisko so 4 bazénmi, prvý bazén pre neplavcov s hĺbkou 130 cm, druhý bazén pre plavcov s hĺbkou 180 cm, tretí a štvrtý bazén s hĺbkou 50 cm je určený pre deti. Pri kúpalisku sa nachádza areál lanového centra Outdoor Park, v ktorom je umiestnená aj horolezecká stena. V budove ZŠ Mirka Nešpora sa nachádza verejnosti prístupný školský bazén Šťuka a na Mukačevskej ulici pri cyklotrase sú k dispozícii tenisové kurty a plocha pre squash. Základná škola Šmeralova zas disponuje zrekonštruovaným atletickým oválom. Nachádza sa tu aj detské dopravné ihrisko, jazdecký areál a cyklistický chodník okolo Torysy (časť medzinárodnej cyklotrasy EuroVelo 11), ktorý vedie až do Veľkého Šariša. V areáli základnej školy Námestie Kráľovnej pokoja bola v októbri 2023 ukončená výstavba úplne nového areálu pre plážové športy, ktorá zahŕňala aj rekonštrukciu bežeckého oválu. Do konca roka 2023 má byť dokončená výstavba novej cyklotrasy, ktorá vedie ulicami Prostějovská a Volgogradská a zabezpečí cyklistické prepojenie Sídliska 3 opačnou stranou ako trasa EuroVelo 11. Možnosti pre cvičenie poskytujú viaceré fitness centrá a exteriérové workoutové ihriská.

Komplexné zdravotnícke služby poskytujú dve zdravotnícke zariadenia, a to poliklinika Centrum a zdravotné stredisko na ul. Matice slovenskej.

Sídlisko III poskytuje mnoho plôch verejnej zelene. V realizácii je projekt Biokoridor Torysa. Medzi ulicami Clementisova a Levočská sa nachádza aktuálne rekonštruovaný park Alexandra Dubčeka, ktorá by mala byť dokončená v decembri 2023. V parku majú pribudnúť nové športoviská, detské ihrisko, oddychové zóny či malý amfiteáter. Na sídlisku sa nachádza množstvo barov, reštauračných zariadení a možností pre voľnočasové aktivity.

Školy
-----

Nachádza sa tu 7 materských škôl:

* MŠ Antona Prídavka
* MŠ Bajkalská
* MŠ Mirka Nešpora
* MŠ Mukačevská
* MŠ Volgogradská,
* Cirkevná MŠ Kráľovnej pokoja
* Súkromná MŠ Bobrík

Na sídlisku poskytuje vzdelanie 6 základných škôl:

* ZŠ Bajkalská,
* ZŠ Mirka Nešpora,
* ZŠ Matice slovenskej,
* ZŠ Mukačevská,
* ZŠ Prostějovská
* ZŠ Šmeralova

Ďalej sa tu nachádzajú 3 stredné školy: Stredná odborná škola dopravná, Stredná odborná škola technická a Súkromná hotelová akadémia.

Sídlisko III je tiež domovom pre Základnú umeleckú škola J. Pöschla.

Referencie
----------

1. ↑  TASR; IVAN, Michal; BELEJ, Martin; FRANK, Michal. Výbuch plynu v Prešove má osem obetí. Polícia zadržala šesť ľudí (minúta po minúte). *sme.sk* (Bratislava: Petit Press), 2019-12-07. Dostupné online [cit. 2019-12-09]. ISSN 1335-4418.
2. ↑   *Slovakia: Seven dead after gas explosion at Presov apartment block The country's prime minister Peter Pellegrini says the building is so damaged that it may have to be demolished.* [online]. news.sky.com, [cit. 2019-12-09]. Dostupné online.
3. ↑   *At least seven killed after gas explosion in Slovakia apartment complex* [online]. euronews.com, 2019-12-07, [cit. 2019-12-09]. Dostupné online.
4. ↑   *Gas explosion kills five and traps multiple people on roof of burning building in Slovakia* [online]. independent.co.uk, 2019-12-06, [cit. 2019-12-09]. Dostupné online.
5. ↑  Orsigo. *Arcibiskup Bernard Bober sa modlí za obete tragédie v Prešove* [online]. ke-arcidieceza.sk, [cit. 2019-12-09]. Dostupné online.
6. ↑  FRANK, Michal. Ingrid zo zhoreného bloku: Ľudia sú úžasní, pomáhajú. *sme.sk* (Bratislava: Petit Press), 2019-12-09. Dostupné online [cit. 2019-12-09]. ISSN 1335-4418.
7. ↑   Na transparentnom účte Prešova je 1,4 milióna eur. *dennikn.sk* (Bratislava: N Press), 2019-12-09. Dostupné online [cit. 2019-12-09]. ISSN 1339-844X.

Pozri aj
--------

* Prešov

Iné projekty
------------

Commons
* Spolupracuj na Commons Commons ponúka multimediálne súbory na tému **Sídlisko III (Prešov)**

| * z
* d
* u
 Mestské časti Prešova (26) |
| --- |
| Mestská časť č. 1 | 
* Sídlisko III
* Sídlisko Mladosť
* Rúrky

 |  |
| Mestská časť č. 2 | 
* Sídlisko II
* Pod a Za Kalváriou
* Pod Kamennou baňou
* Pod Wilec hôrkou
* Borkút
* Vydumanec
* Kyslá voda
* Cemjata

 |
| Mestská časť č. 3 | 
* sever mesta (Mier)
* Šidlovec (Okrúhliak, Pustá dolina)
* Dúbrava
* Surdok
* Kúty
* Nižná Šebastová (Širpo, Išľa)

 |
| Mestská časť č. 4 | 
* stred mesta (Táborisko, Duklianskych hrdinov)
* Staré mesto

 |
| Mestská časť č. 5 | 
* Solivar
* Soľná baňa
* Šváby (Teľov, Delňa)

 |
| Mestská časť č. 6 | 
* Sekčov (časť od P. Horova po L. Novomestského a od Federátov po Višňovú)

 |
| Mestská časť č. 7 | 
* Sekčov (časť od Šrobárovej po Vihorlatskú a Sibírsku ul.)
* Šalgovík

 |
| Bývalé mestské časti | 
* Šarišské Lúky (1970 – 1990, od 1990 súčasť Ľubotíc)
* Ľubotice (1970 – 1990)
* Haniska (1970 – 1990)

 |